**НАЦРТ**

**УРЕДБА О ПОСТУПКУ И УСЛОВИМА ЗА ДАВАЊЕ И ОДУЗИМАЊЕ САГЛАСНОСТИ ЗА ОБАВЉАЊЕ ПОСЛОВА ИНФОРМАЦИОНОГ ПОСРЕДНИКА**

**Члан 1.**

Овом уредбом уређују се поступак и услови за давање и одузимање сагласности за обављање послова информационог посредника из члана 13. Закона о електронском фактурисању („Службени гласник РС“ број 144/2021 – у даљем тексту: Закон).

**Члан 2.**

Да би лице добило сагласност за обављање послова информационог посредника мора да испуни следеће услове и то:

1. мора бити правно лице регистровано у Републици Србији;
2. на дан подношења захтева не сме имати доспеле, а неплаћене обавезе за јавне приходе по основу обављања делатности које утврђује Пореска управа;
3. не сме имати законског или осталог заступника који је правноснажно осуђен за кривично дело против имовине, привреде, безбедности рачунарских података, државних органа, правног саобраћаја и против службене дужности;
4. мора бити осигурано од ризика одговорности за штету насталу вршењем послова информационог посредника;
5. мора примењивати мере заштите из које се односе на оператора ИКТ система од посебног значаја и имати донет акт о безбедности ИКТ система од посебног значаја у складу са прописима којима се уређује информациона безбедност;
6. не сме му раније бити одузета сагласност за обављање послова информационог посредника; и
7. мора имати донет акт о општим условима пружања услуге информационог посредника (у даљем тексту: општи услови пружања услуга) и акт о интерним правилима пружања услуга информационог посредника (у даљем тексту: интерна правила).

Осигурање од ризика из става 1. тачка 4) овог члана подразумева најнижи износ осигурања од ризика за могућу штету насталу вршењем послова информационог посредника тако да осигурана сума на коју мора бити уговорено осигурање по једном штетном догађају не може износити мање од 20.000 (двадесет хиљада) евра у динарској противвредности за поверен посао у вези са издавањем, слањем, примањем и чувањем електронских фактура, односно у вези са електронским евидентирањем из члана 4. Закона.

Под штетним догађајем из става 1. овог члана подразумева се појединачна штета настала једном у вези са једном електронском фактуром, односно обрачуном из члана 4. Закона, у оквиру обављања послова информационог посредника.

Укупна осигурана сума на коју мора бити уговорено осигурање од одговорности из става 1. тачка 4) овог члана кумулативно на годишњем нивоу, по свим штетним догађајима, не може бити нижа од 5.000.000 (пет милиона) евра у динарској противвредности укупно за све поверене послове у вези са издавањем, слањем, примањем и чувањем електронских фактура, односно у вези са електронским евидентирањем из члана 4. Закона.

**Члан 3.**

Општи услови пружања услуга се примењују код свих уговорених услуга информационог посредника и обавезно обухватају:

1. обавезе информационог посредника;
2. обавезе корисника услуга;
3. правни оквир који се примењује на пружање услуге;
4. начин решавања приговора и спорова;
5. гарантовани ниво доступности услуге;
6. поступак у случај престанка рада информационог посредника (излазна стратегија);
7. услови чувања пословне тајне;
8. услови техничке подршке кориснику услуге;
9. подаци за контакт пружаоца услуге.

Корисници услуга треба да буду у потпуности информисани о општим условима пружања услуга пре него што закључе уговор о пружању услуга.

Општи услови пружања услуга из ст. 1 овог члана чине саставни део сваког појединачног уговора о пружању услуга информационог посредника.

Општи услови пружања услуга из ст. 1 овог члана не смеју садржати одредбе о ограничењу одговорности пружаоца услуга информационог посредника.

Информациони посредник обезбеђује јавну доступност општих услова пружања услуга на свом веб сајту, на начин који обезбеђује њихову једноставну и сталну доступност.

**Члан 4.**

У циљу обезбеђивања несметаног и континуираног пружања услуга информационог посредника и заштите поверљивости података корисника ових услуга, информациони посредник утврђује и посебна интерна правила рада и заштите система информационог посредника (у даљем тексту: интерна правила) у којима су садржани и детаљно описани поступци и мере који се примењују у сврси пружања услуге информационог посредника.

Интерна правила нису јавна и могу представљати пословну тајну издаваоца сертификата.

**Члан 5.**

За обављање послова информационог посредника потребна је сагласност министарства надлежног за послове финансија.

Лице које испуњава услове из члана 2. овог правилника подноси захтев за добијање сагласности за обављање послова информационог посредника министарству надлежном за послове финансија електронским путем.

На основу захтева из става 2. овог члана, министарство надлежно за послове финансија је дужно да изврши проверу да ли лице из става 2. овог члана испуњава услове за добијање сагласности за обављање послова информационог посредника који су ближе уређени техничким упутством које се објављује на веб презентацији Министарства финансија и које представља документ који садржи техничке и технолошке детаље и информације од значаја и у случају да утврди да су услови испуњени, даје сагласност лицу обављање послова информационог посредника на период од највише 24 месеца.

Захтев из става 2. овог члана подноси се на Обрасцу ХХХ Х - Захтев за добијање одобрења за обављање послова информационог посредника, који је одштампан уз овај правилник и чини његов саставни део, а уз који се подносе:

1. докази о испуњавању услова из члана 2. став 1. тач. 1), 2), 3) и 5) ове уредбе;
2. доказе о осигурању од ризика одговорности и плаћању премије осигурања из члана 2. став 1. тачка 4) ове уредбе;
3. општи услови пружања услуга;
4. интерна правила;
5. акт о безбедности ИКТ система од посебног значаја.

Министарство надлежно за послове финансија, након извршене провере испуњености услова, решењем одлучује о захтеву у року од 15 дана од дана подношења захтева и доставља решење подносиоцу захтева.

Захтев, са прилозима, из става 4. овог члана доставља се у електронском облику преко портала Министарства надлежног за послове финансија, а решење из става 5. овог члана доставља се у електронском облику информационом посреднику.

У случају промене података исказаних у захтеву из става 2. овог члана укључујући промене аката који су приложени у складу са ставом 4. овог члана, информациони посредник је обавезан да о томе без одлагања у писаној форми обавести Министарство надлежно за послове финансија.

**Члан 6.**

Министарство надлежно за послове финансија решењем може одузети сагласност за обављање послова информационог посредника, а које садржи рок у којем је неопходно обуставити обављање послова информационог посредника и то у случају да:

1. информациони посредник престане да испуњава услове из члана 2. став 1. тачка 1), 3), 4) и 5) ове уредбе;
2. информациони посредник не поступи у складу са обавезом предвиђеном у чл. 5, ст. 7 ове уредбе;
3. у случају да је информациони посредник правноснажно осуђен за прекршај из члана 19. или 21. Закона;

Решење из става 1. овог члана се доставља у електронском облику лицу које је поднело захтев за добијање одобрења за обављање послова информационог посредника.

У случају престанка обављања послова информационог посредника, сви корисници информационог посредника који претходно нису прешли да користе друге информационе посреднике по аутоматизму прелазе на непосредна приступ систему електронских фактура.

**Члан 7.**

Ова уредба ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2022. године.